Taiwanilaista kuplateetä
**Taiwanilainen keittiö** (kiin.: 台灣菜; pinyin: *Táiwāncài*) on siinä mielessä erittäin monipuolinen, että siihen kuuluu vaikutteita niin kiinalaisesta kuin maan alkuperäiskansojenkin ruokakulttuurista. Lisäksi Japani, joka hallitsi saarta vuosina 1895–1945, on vaikuttanut paikalliseen ruokakulttuuriin.

Kasvissyönti
------------

Taiwanin isoimman uskonnollisen ryhmän muodostavat buddhalaiset, jotka saattavat harjoittaa kasvissyöntiä uskonnollisista syistä. Kasvisruokaa tarjoilevat ravintolat, kuten monet buddhalaiset temppelitkin, merkitään usein vasemmalle pyörivä (päinvastainen suunta verrattuna natsien käyttämään) hakaristi.

Maan pääkaupunki, Taipei, on valittu useasti yhdeksi maailman vegaaniystävällisimmistä matkakohteista. Vaikka kasvissyönillä on perinteisesti ollut uskonnollinen aspekti, nykyään monet taiwanilaiset viettävät esim. yhtä lihatonta päivää viikossa terveydellisistä tai eettisistä syistä. Kansainvälinen vegaanisten tuotteiden suosiminen näkyy myös Taiwanissa.

Raaka-aineita
-------------

Johtuen siitä, että Taiwan on saari, monissa ruuissa käytetään kalaa ja muita merenatimia.

Naudanlihanuudeleita
Yleisesti käytössä olevia vihanneksia ovat mm. erilaiset sipulit, valkosipuli, inkivääri, kaalit, pavut, chili, basilika ja korianteri.

Bataatti on suosittu raaka-aine, vaikka sillä onkin maine köyhien ruokana. Tämä johtuu siitä, että bataatti saapui Kiinaan 1500-luvun lopulla Filippiineiltä, josta se tuotiin nimenomaan helpottamaan Fujianin nälänhätää. Fujianista Taiwanin saarelle muuttaneet kiinalaiset toivat bataatin mukanaan Taiwaninsalmen yli.

Tyypillisiä proteininlähteitä ovat possu, nauta ja kana. Lisäksi Taiwanissa syödään etanoita ja sammakoita, joista käytetään joskus nimitystä "riisipeltojen kanat". Kalkkunoita kasvatetaan ruuaksi yleisesti. Alkujaan ne tulivat hollantilaisten mukana 1600-luvulla, mutta niitä alettiin kasvattaa isossa mittakaavassa vasta toisen maailmansodan jälkeen. Aboriginaalit ovat perinteisesti syöneet myös rottia, joita grillataan basilikan kanssa.

Ananas on suosittu hedelmä Taiwanissa ja siitä valmistetut kakut ovat suosittu naposteltava. Ananaksia on viljelty saarella jo 1600-luvulta alkaen ja 1900-luvun alussa säilykeananakset olivat saaren kolmanneksi suurin teollisuudenala. Suurin osa Taiwanissa kasvatetuista menee vientiin Manner-Kiinaan, mutta maaliskuussa 2021 Kiina torppasi yllättäen taiwanilaiset ananakset väitetysti niiden kautta levinneiden tuholaisten takia. Tämä johti siihen, että kotimaisten ananaksien kysyntä lähti valtavaan nousuun.

Ruokalajeja
-----------

Nuudeleita syödään sekä kylmänä että lämpimänä. Monesti niiden kanssa syödään naudanlihaa tai mereneläviä kuten ankeriaita, ostereita ja katkarapuja.

### Alueellisia erikoisuuksia

Käytännössä kaikilla alueilla, kuten piirikunnilla, on omat nimikkoruokansa.

| Alue | Ruokalaji | Nimi kiinaksi | Kuvaus | Kuva | Lähde |
| --- | --- | --- | --- | --- | --- |
| Changhua | Ba-wan | 肉圓 | Pyöreä läpikuultavasta taikinasta tehty dim sum, jonka sisällä on possua ja bambun silmuja. |  |  |
| Chiayi | Kalkkunariisi | 火雞肉飯 | Kulhollinen riisiä jonka päällä revittyä kalkkunan lihaa. Lisäksi päälle laitetaan usein liemessä säilötty retiisin siivu. |  |  |
| Hsinchu | Possupallot | 貢丸 | Hienosta porsaan jauhelihasta valmistettuja lihapullia, joita lisätään usein keittoihin. |  |  |
| Taichung | Aurinkokakku | 太陽餅 | lehtitaikinasta tehty kakku, jonka sisällä on hunajaa tai muuta makeaa täytettä. |  |  |
| Tamsui (Uusi-Taipei) | Rautamuna | 鐵蛋 | Muna, joka on vuoroin haudutettu padassa mausteiden kera ja vuoroin ilmakuivattu |  |  |

Juomia
------

Teeviljelmä Nantoun piirikunnassa
Teetä juodaan yleisesti. Taiwanilainen tee on hyvin arvostettua ja teen viljely tuotti 227,6 milj. dollaria maan talouteen vuonna 2012. Keskiverto taiwanilainen kuluttaa 1,7 kiloa teetä vuodessa. Erityisesti oolong-tee on arvostettua. Teen kasvatus keskittyy vuoristoisille alueille, jotka tuottavat 70 % maan koko teentuotannosta, jota myydään ulkomaille korkealaatuisena luksustuotteena. Kuplatee on lähtöisin Taiwanista, vaikka sen keksijästä ei ole varmaa tietoa, ja on siellä erityisen suosittua.

Japanilaiset siirtomaaisännät toivat kahvin viljelyn Taiwaniin. Tunnettu paikallinen kahvimerkki, Hebaoshan, on peräisin tältä ajalta. Kahvin kulutus ylitti teen kulutuksen ensimmäistä kertaa vuonna 2020.

Taiwanissa toimii muutamia panimoita, joista suurin on *Taiwan Beer*. Sen omistaa Taiwanin tupakka- ja likööriyhtö. Toinen suosittu alkoholijuoma on kaoliang, joka on durrasta tehty likööri.

Lähteet
-------

1. ↑  Buddhist temple in Taiwan's Penghu accidentally installs 'Nazi' swastika *Taiwan News*.  20.3.2018. Viitattu 8.11.2021.
2. ↑  Taiwan, Global Vegan Capital—An Eco-Friendly Lifestyle *Taipei Mission in Sweden 駐瑞典台北代表團*.  2017. Viitattu 9.11.2021. (englanniksi)
3. ↑  McEneaney, Ciaran: Where Can I Find the Best Seafood in Taipei *Culture Trip*.  30.11.2017. Viitattu 9.11.2021.
4. 1 2  What is Taiwanese Cuisine? Introducing Taiwan Food *Eating China*. Viitattu 9.11.2021. (englanniksi)
5. ↑  The sweetest potato *Taipei Times*.  20.2.2016. Viitattu 9.11.2021.
6. ↑  From roadside eatery to big city darling: How one Taiwanese turkey rice vendor made it big *CNN*.  11.12.2020. Viitattu 9.11.2021. (englanniksi)
7. ↑  7 Most Popular Taiwanese Meat Dishes *www.tasteatlas.com*. Viitattu 9.11.2021.
8. ↑  Must Eat in Taiwan *Taipei Travel*.  Arkistoitu 9.11.2021. Viitattu 9.11.2021. (englanniksi)
9. ↑  Taiwan's Growing Pineapple Industry *Taiwan Today*.  1.11.1960. Viitattu 15.11.2021. (englanniksi)
10. ↑  Taiwanese urged to eat ‘freedom pineapples’ after China import ban *the Guardian*.  2.3.2021. Viitattu 9.11.2021. (englanniksi)
11. ↑  4 Most Popular Taiwanese Noodle Dishes *www.tasteatlas.com*. Viitattu 9.11.2021.
12. ↑  Taiwan in Time: Deadly waters and their legends *Taipei Times*.  5.8.2018. Viitattu 21.11.2021. (englanniksi)
13. ↑  Turkey Rice *Chiayi City Government*.  Arkistoitu 7.11.2021. Viitattu 21.11.2021. (englanniksi)
14. ↑  Rice Noodles, Pork Balls and Meat Pasties- The Three Treats of Hsinchu  1999. Taiwan Panorama. Viitattu 20.11.2021. (englanniksi)
15. ↑  Must-eat foods  29.3.2019. Taichung Tourism and Travel Bureau.  Arkistoitu 21.11.2021. Viitattu 21.11.2021. (englanniksi)
16. ↑  Taiwan Night Market Snacks *dfll.nchu.edu.tw*.  Arkistoitu 21.11.2021. Viitattu 21.11.2021.
17. ↑  Exploring the World of Taiwanese Tea  9.7.2020. Taiwan Business TOPICS. Viitattu 9.11.2021. (englanniksi)
18. ↑  McEneaney, Ciaran: Does Taiwan Make the Best Tea in the World? *Culture Trip*.  13.6.2017. Viitattu 9.11.2021.
19. ↑  40 of the best Taiwanese foods and drinks *CNN*.  27.7.2015. Viitattu 9.11.2021. (englanniksi)
20. ↑  Trending Taiwan: Hebaoshan Coffee  17.12.2021. Taiwan Plus. Viitattu 2.1.2022. (englanniksi)[vanhentunut linkki]
21. ↑  Coffee consumption exceeds that of tea for the first time *Taipei Times*.  31.8.2021. Viitattu 2.1.2022. (englanniksi)
22. ↑  Products  2021. Taiwan Tobacco & Liquor Corp.  Arkistoitu 9.11.2021. Viitattu 9.11.2021. (englanniksi)